Omnibus presentes litteras inspecturis, nos magister Johannes de Borbonio, canonicus et officialis Eduensis, notum facimus quod Aramburgis, quondam filia Hugonieti de Auceio, dicti de Grangia, defuncti, uxor Perroneti nepotis Philipi de Argilleio, forestarii, in nostra presentia propter hoc constituta, de consensu et voluntate ipsius Perroneti, in nostra presentia propter hoc constituti, ipsi Aramburgi super inferius annotatis auctoritatem prestantis et mandatum speciale, presente viro venerabili discreto domino Clarambaudo de Castro Novo, decano Eduensi et terrario de Auceio in eadem ecclesia Eduensi, asserens in jure coram nobis se habere et debere habere jure hereditario domum sitam apud Auceium que vulgariter domus Hugonieti de Grangia nuncupatur, cum duabus grangiis, unam magnam et alteram parvam, sitas ante dictam domum, et cum terra sita retro domum et grangias predictas, que vulgariter campus et li manoir des amorans nuncupantur, ac et cum orto sito ante domum et grangias predictas, necnon et se tenere et debere tenere ab eodem Clarambaudo, nomine dicte ecclesie Eduensis in feudum legium omnia bona supradicta et se fecisse homagium dicto domino Clarambaudo et jurasse fidelitatem imperpetuum observare pro bonis supradictis, titulo pignoris obligat et assignat sive ypothecat omnia bona supradicta prefato domino Clarambaudo, pro sex decim libris Viennensium bonorum et legalium nunc currentium, ipsi Aramburgi ab eodem domino Clarambaudo mutuo traditis in pecunia numerata et quas sibi debet ex causa mutui, prout ipsa Aramburgis in jure coram nobis confitetur, de qua summa dicte pecunie dicta Aramburgis se tenens pro pagata quittat et absolvit imperpetuum dictum dominum Clarambaudum de eadem. Que quidem omnia et singula predicta, prout superius sunt expressa, etc. Datum Edue et actum anno Domini millesimo ducentesimo septuagesimo septimo, mense junio.